ИЗБОРНОМ ВЕЋУ

ФИЛОЗОФСКОГ ФАКУЛТЕТА

УНИВЕРЗИТЕТА У БЕОГРАДУ

Одлуком Изборног већа Филозофског факултета Универзитета у Београду, на предлог Одељења за социологију, на седници одржаној 20. децембра 2018. године изабрани смо у комисију за припрему извештаја за избор aсистента за ужу научну област СОЦИОЛОГИЈА на одређено време од три године (реизбор). На конкурсу објављеном 26. децембра 2018. године пријавио се један кандидат, Ирена Петровић.

На основу прегледа поднете документације Комисија подноси следећи

**И З В Е Ш Т А Ј**

Ирена Петровић је рођена 31.07.1984. године у Новом Пазару. Основне студије социологије на Филозофском факултету у Београду уписала је школске 2003/2004. године, а завршила 2009. године са просечном оценом 9.17 и оценом 10 на дипломском испиту. Докторске студије на Филозофском факултету у Београду уписала је 2010. године. Од 2011. до 2016. године Ирена Петровић је као истраживач сарадник била запослена у Институту за социолошка истраживања Филозофског факултета у оквиру пројекта: *Изазови нове друштвене интеграције у Србији: концепти и актери*, евиденциони број 179035, који финансира Министарство просвете, науке и технолошког развоја РС. Ирена Петровић je као истраживач-докторанд учествовала у извођењу вежби на предметима Социологија рада, Основи економске социологије, Примењена економска социологија, Социолошки практикум, Статистика у друштвеним истраживањима: анализа и Статистика у друштвеним истраживањима: основе.

Од 2016. године Ирена Петровић је запослена као асистент на Одељењу за социологију на Филозофском факултету у Београду на следећим предметима: Друштвени систем и друштвене промене у Србији, Основе економске социологије, Социолошки практикум, Статистика у друштвеним истраживањима: основе, Статистика у друштвеним истраживањима: закључивање и Статистика у друштвеним истраживањима (на мастер студијама). Резултати студентског вредновања педагошког рада наставника указују на позитивну оцену педагошког рада. (просечна оцена **4,63**).

Ирена Петровић је до сада положила све испите на докторским студијама и одбранила предлог теме докторске дисертацијe.

Током студијског боравка у Аргентини 2014. године у оквиру међународног пројекта **International Research Exchange on Cooperatives (Intrecoop),** EURICSE-European Research Institute on Cooperatives and Social Enterprise fromTrento, Italy, Ирена Петровић је реализовала емпиријско истраживање о радничким кооперативама. Подаци добијени током истраживања користе се у докторској дисертацији под називом *Фактори одрживости радничког самоуправљања. „Опорављена предузећа“ у Аргентини у историјско-упоредној анализи*.

Поред учешћа у пројекту *Изазови нове друштвене интеграције у Србији: концепти и актери*, Ирена Петровић тренутно учествује у реализацији Европског друштвеног истраживања у Србији (*European Social Survey*).

Ирена Петровић је објавила укупно 26 текстова у стручним часописима и монографијама, на српском и енглеском језику. Најзначајнији стручни и оригинални научни радови објављени од избора у претходно звање су:

* Петровић, И., Радоман, М. (2016) Вредносне оријентације политичке елите: патријархалност, ауторитарност и национализам у М. Лазић (прир) *Политичка елита у Србији у периоду консолидације капиталистичког поретка*, ИСИ ФФ и Чигоја штампа.
* Петровић, И. (2016) Цивилно друштво у Србији: анализа класне основе. *Социолошки преглед*. Vol. L, N0 3.
* Петровић, М., Бацковић, В. и Петровић, И. (2017) Везаност за место и миграционе намере становништва: пример осам градова у Србији. *Становништво*, N02.
* Бацковић, В. и Петровић, И. (2017) Друштвени покрет у настајању: вредносне оријентације учесника протеста *Против диктатуре*. *Социологија*. Vol 59, N04. pp: 427-451.
* Petrovic, I. (2018). Economic Inequalities in Montenegro, *Südosteuropa*, Vol. 66, no. 2, pp: 203-220.
* Петровић, И. (2018) Материјалне неједнакости у Црној Гори у Д. Вукићевић...[*еt аl*.] *Социолошки пресјек црногорског друштва*. Подгорица: Црногорска академија наука и умјетности.
* Петровић, И. (2018) Промене вредносних оријентација: патријархалност, ауторитарност и национализам у Д. Вукићевић...[*еt аl*.] *Социолошки пресјек црногорског друштва*. Подгорица: Црногорска академија наука и умјетности.

У раду **Вредносне оријентације политичке елите: патријархалност, ауторитарност и национализам**(у: М. Лазић, прир. *Политичка елита у Србији у периоду консолидације капиталистичког поретка*, 2016) ауторке Ирена Петровић и Марија Радомананализирају промене вредносних образаца припадника политичке елите, и то: патријархалност, ауторитарност и национализам у периоду постсоцијалистичке трансформације у Србији. Полазна претпоставка ауторки је да значајно присуство ових оријентација, као саставних делова традиционализма, представља препреку за формирање демократске политичке културе у Србији. На основу истраживачких налаза у анализираном периоду (поготово у периоду од 1989. до 2003. године) ауторке закључују да је дошло до значајног опадања интензитета патријархалности међу припадницима политичке елите, као и међу свим друштвеним групама.

Даље, према налазима из 2003. године утврђен је изражен пад ауторитарности у односу на 1989. годину, док у случају национализма није дошло до битнијих промена, што се објашњава политичким дешавањима у том периоду (питање одржавања државне заједнице са Црном Гором и независности Косова). Последњи истраживачки налази (из 2015. године) указују на даљи пад вредности патријархалности, али и на пораст ауторитарности и национализма унутар политичке елите. Према мишљењу ауторки, целокупна анализа упућује на веома скептичан став у погледу демократске консолидације политичког поретка, као и консолидације целокупне капиталистичке класе у Србији.

У раду **Друштвени покрет у настајању: вредносне оријентације учесника протеста *Против диктатуре*** *(Социологија*, 2017) ауторке Бацковић и Петровић разматрају вредносне обрасце учесника протеста *Против диктатуре*. Ауторке у раду посебно анализирају следеће вредности: активизам, демократску оријентацију, ауторитарност, егалитаризам, економски либерализам/редистрибутивни етатизам и (пост) материјализам. Основна хипотеза од које ауторке полазе у раду гласи да је прихватање заједничких вредности један од кључних предуслова конституисања друштвеног покрета. Анализа вредносних оријентација заснива се на подацима добијеним путем емпиријског истраживања учесника протеста *Против диктатуре* (2017. године), на узорку од 175 испитаника. Истраживачки резултати су указали да је међу учесницима протеста присутно значајно подржавање вредности активизма, демократске оријентације, затим редистрибутивног етатизма, али и одбацивање вредности економског либерализма. Налази такође указују и на присуство материјалистичке оријентације што говори о значају „економских тема“ за учеснике овог протеста. С обзиром да резултати показују да учесници протеста умногоме деле заједничке вредности, ауторке закључују да је могуће говорити о друштвеном покрету у настајању.

Основни циљ текста **Economic Inequalities in Montenegro** (*Südosteuropa,* 2018) ауторке Иренe Петровић представља анализа материјалних неједнакости у Црној Гори током периода постсоцијалистичке трансформације. Анализа се темељи на резултатима три емпиријска истраживања, која су реализована 1989, 2003. и 2015. године. Сумирајући резултате о материјалним неједнакостима у Црној Гори током социјализма, ауторка наводи да су оне биле веома изражене, упркос принципу једнакости на коме се заснивала легитимност социјалистичког поретка. Материјалне неједнакости током социјализма биле су сасвим јасно повезане са хијерархијском дистрибуцијом друштвених слојева на чијем врху су се налазили припадници колективно-власничке класе. На основу истраживачких резултата из 2003. и 2015. године, ауторка указује да је период деблокиране системске трансформације у Црној Гори узроковао извесно побољшање материјалног положаја свих друштвених група. Међутим, без обзир на побољшање економског положаја, разлике између виших и нижих друштвених слојева опстале су током читавог анализираног периода, чиме се сасвим извесно може закључити да су материјалне неједнакости друштвених класа у Црној Гори и после двадесет пет година системских друштвених промена присутне.

На основу претходно изнетог јасно је да кандидаткиња већ годинама постиже запажене резултате у наставном и научном раду у домаћим и међународним оквирима. Због тога ова комисија са великим задовољством предлаже **Наставно-научном већу Филозофског факултета Универзитета у Београду да реизабере Ирену Петровић у звање** АСИСТЕНТА за ужу научну област СОЦИОЛОГИЈА на одређени период од три године.

У Београду, 30. јануара 2019. године

Чланови комисије

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Слободан Цвејић

редовни професор

Универзитет у Београду, Филозофски факултет

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Младен Лазић

редовни професор

Универзитет у Београду, Филозофски факултет

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Далибор Петровић

ванредни професор

Универзитет у Београду, Саобраћајни факултет